b'\n_START_ARTICLE_\nRoseau\n_START_SECTION_\nZgodovina\n_START_PARAGRAPH_\nPred prihodom Evropejcev je bila na kraju, kjer sedaj stoji Roseau, staroselska vasica Sairi. Francozi so leta 1635 razglasili posest nad otokom, a ga \xc5\xa1e niso naselili zaradi dogovora z Britanci. Leta 1715 so pri\xc5\xa1li prvi francoski naseljenci, ki so poimenovali kraj po tamkaj\xc5\xa1njem obvodnem rastlinju. Razvil se je okrog pristani\xc5\xa1\xc4\x8da in osrednje tr\xc5\xbenice. Leta 1763 je Dominika pre\xc5\xa1la pod britansko oblast po dolo\xc4\x8dilih pari\xc5\xa1kega sporazuma, s katerim se je kon\xc4\x8dala sedemletna vojna._NEWLINE_Francozi so po tistem ve\xc4\x8dkrat neuspe\xc5\xa1no posku\xc5\xa1ali znova zavzeti otok, jim je pa leta 1805 uspelo povsem po\xc5\xbegati mesto, ki so ga Britanci preimenovali v Charlotte Town. Britanski vpliv v 19. stoletju se je med drugim kazal v bolj geometri\xc4\x8dnem vzorcu ulic novih sosesk, tako kot Francozi pa so tudi oni uva\xc5\xbeali su\xc5\xbenje iz Afrike za delo na planta\xc5\xbeah, tako da je zdaj ve\xc4\x8dina prebivalstva mesta in preostanka dr\xc5\xbeave afri\xc5\xa1kega porekla. Po razglasitvi neodvisnosti leta 1978 je Roseau postal glavno mesto nove dr\xc5\xbeave._NEWLINE_Otok le\xc5\xbei na obmo\xc4\x8dju, ki ga pogosto pre\xc4\x8dkajo tropski cikloni in glavno mesto je v 250 letih prizadelo skoraj 50 hurikanov, od tega ve\xc4\x8d kot 20 tak\xc5\xa1nih, ki jih klasificiramo kot huj\xc5\xa1e. Med pomembnej\xc5\xa1imi so bili tisti leta 1772, ki je potopil 18 trgovskih ladij v pristani\xc5\xa1\xc4\x8du in na\xc4\x8del ve\xc4\x8d kamnitih utrdb, tisti leta 1806, ki je prestavil tok reke Roseau in povsem poplavil mesto, ter hurikana David in Allen v letih 1979 ter 1980, kmalu po razglasitvi neodvisnosti, ko je bila med drugim uni\xc4\x8dena infrastruktura glavnega letali\xc5\xa1\xc4\x8da v Dominiki.'